Sposobnost akta, da ustvarja pravne učinke in je posledično lahko predmet tožbe za razglasitev ničnosti na podlagi člena 263 PDEU namreč pomeni, da je treba preučiti njegovo besedilo in okoliščine, v katerih je bil sprejet, njegovo vsebino ter namen njegovega izdajatelja. Na prvem mestu, glede besedila in okoliščin izpodbijanega akta ta preizkus omogoča presojo tega, kako ga zainteresirane stranke razumno dojemajo. Glede tega odlomek Okvira politike nadzora, ki se nanaša na lokacijo centralnih nasprotnih strank, katerih dejavnost je kliring transakcij, ki se nanašajo na finančne vrednostne papirje, ki je bil predmet objave zunaj interne sfere Evropske centralne banke, uporablja imperativno formulacijo in je posebej natančen, tako da olajša uporabo. Centralni nasprotni stranki, ki ne izpolnjuje meril iz tega okvira – v primeru, da regulativni organi držav članic euroobmočja menijo, da morajo nadzorovati spoštovanje zahteve po lokaciji iz Okvira politike nadzora – bi lahko bil onemogočen dostop do drugih sodelujočih v verigi obdelave transakcij z vrednostnimi papirji.

Ničnostna tožba zoper odločbo, s katero je le potrjena prejšnja odločba, ki ni bila pravočasno izpodbijana, je nedopustna. Vendar odločba potrjuje že obstoječo odločbo takrat, kadar ne vsebuje nobenega novega elementa glede na prejšnji akt in kadar ni bila sprejeta po ponovni preučitvi položaja naslovnika tega prejšnjega akta. Glede tega, če je spremenjena določba uredbe, se lahko znova vloži tožba ne le zoper to določbo samo, ampak tudi zoper vse tiste, ki z njo tvorijo celoto, čeprav niso spremenjene.

Združeno kraljestvo kot država članica je procesno upravičeno, da vlaga tožbe zoper akte Evropske centralne banke na podlagi člena 263, drugi odstavek, PDEU, ne da bi zanj veljali pogoji člena 263, četrti odstavek, PDEU. Poleg tega, čeprav se na podlagi Protokola št. 15 Pogodbe DEU nekatere določbe Pogodbe DEU in Protokola o statutih Evropskega sistema centralnih bank in Evropske centralne banke ne uporabljajo za Združeno kraljestvo, pa to obdrži pravico, da vloži tožbo z namenom, da sodišče Unije preveri, ali ta banka ni prekoračila svojih pooblastil.

Evropska centralna banka nima potrebne pristojnosti, da ureja dejavnost klirinških sistemov vrednostnih papirjev, tako da je treba Okvir politike nadzora, ki centralnim nasprotnim strankam, ki posredujejo pri kliringu finančnih vrednostnih papirjev, nalaga zahtevo po lokaciji v euroobmočju, razglasiti za ničen zaradi nepristojnosti.

Člen 22 Protokola o statutih Evropskega sistema centralnih bank in Evropske centralne banke določa, da lahko Banka sprejme predpise za zagotovitev učinkovitih in zanesljivih klirinških in plačilnih sistemov znotraj Unije in z drugimi državami, ker je ta pristojnost eno od sredstev, ki je Banki na voljo za opravljanje svoje naloge podpiranja nemotenega delovanja plačilnih sistemov, ki jo Eurosistemu podeljuje člen 127(2) PDEU. Vendar plačilni sistem v smislu tega člena 127(2) spada na področje prenosa sredstev. Zato, čeprav lahko taka opredelitev vključuje del „likvidna sredstva“ klirinških transakcij, pa je drugače pri delu „vrednostni papirji“ klirinških transakcij centralne nasprotne stranke, ker taki vrednostni papirji – čeprav je za njih mogoče šteti, da so predmet transakcije, na podlagi katere pride do prenosa sredstev – ne pomenijo plačil. Podobna ugotovitev velja tudi za izraz „klirinški in plačilni sistemi“, uporabljen v členu 22 Statuta.

Iz tega nujno sledi, da je možnost sprejemanja predpisov, ki jo ta člen 22 priznava Evropski centralni banki, omejena na same klirinške sisteme plačil. Zato je ob neobstoju izrecnega sklicevanja na kliring vrednostnih papirjev v členu 22 Statuta izbira izraza „klirinški in plačilni sistem“ namenjena temu, da se poudari, da je Banka pristojna za sprejemanje predpisov za zagotovitev učinkovitih in zanesljivih plačilnih sistemov, vključno s tistimi, ki vključujejo klirinško fazo, in ne temu, da se ji priznava samostojna pristojnost sprejemanja predpisov glede vseh klirinških sistemov.

(Glej točke 88, 89, od 97 do 101 in 110.)